חנן גינת

חנן גינת (נולד ב-1957) הוא ראש המועצה האזורית חבל אילות החל מחודש יוני 2016.

==ביוגרפיה==
חנן גינת נולד בירושלים בשנת 1957 ליוחנן גינת (הנס גרטנר) (שהיה מנהל עליית הנוער) ויהודית גינת (ציירת ומורה לציור בסמינר דוד ילין ובתה של תלמה ילין), והוא צאצא למשפחת בנטוויץ'. גינת גדל והתחנך בירושלים והתגייס לצבא במסגרת גרעין נח"ל שהקים את קיבוץ סמר. גינת שרת כקצין בהנח"ל המוצנח והגיע לסמר בשנת 1979. עבד בחקלאות בגידול פרחים, מטע מנגו וענף התמרים.

גינת, דוקטור בגאולוגיה במקצועו, רכש את השכלתו באוניברסיטה העברית בירושלים בה למד החל מן התואר הראשון, ועד להשלמת לימודי התואר השלישי.

החל משנת 1985 לימד גינת בבית הספר מעלה שחרות ביטבתה. הוא ניהל את בית הספר התיכון בשנים 1995–2004. בית הספר האזורי הפך לבית ספר מרכזי ומוביל בישראל בתחומי הלומד העצמאי והתקשוב. בתקופת ניהולו של גינת נוצרו קשרים עם השכנים מירדן ועם בית הספר המקיף בעין מאהל. בזכות הפעילות הזו ופעילויות אחרות זכה בית הספר בשנת 2000 בפרס החינוך של מדינת ישראל ובשנת 2001 בפרס מו"ח (מחשבים בחינוך). בכל שנותיו בבית הספר הוביל גינת את המגמה למדעי כדור הארץ והסביבה.

בשנת 2006 הקים גינת יחד עם עמיתים מים המלח והערבה את מרכז מדע ים המלח והערבה. המרכז הוא מו"פ שלו שותפות כיום חמש רשויות: חבל אילות, ערבה תיכונה, תמר, מגילות ומצפה רמון. בשנות עבודתו במרכז מדע היה גינת מנהל מדעי וריכז את תחום החינוך ואת הקשרים המדעיים עם עמיתים מירדן. בשנת 2016 נבחר גינת לתפקיד ראש המועצה האזורית חבל אילות.

גינת פרסם עד היום 38 מאמרים בכתבי עת בינלאומיים ו 42 מאמרים מדעיים בעברית. בין מחקריו הבולטים יש לציין את גופי המים הקדומים שהתגלו בירדן ובנגב ואת מצאי מאובן של פיל קדום בן 18 מיליון שנים. בדיקות העלו כי השרידים מכילים חלק לסת ובה שתי שיניים טוחנות.

החל משנת 2016 חנן גינת מתפקד כראש מועצה אזורית חבל אילות. במועצה בשנת 2023  5,600 תושבים והיא כוללת 13% מהשטח של מדינת ישראל. קצב גידול האוכלוסייה בחבל כ 4% בשנה. כמו כן גינת משמש החל משנת 2016 כיו"ר החברה הכלכלית ומרכז הקהילה בחבל אילות. ובתפקידו  כיו"ר רשות ניקוז ערבה פועל גינת לניהול סוגיות הקשורות בנחלים בנגב הדרומי ובעיר אילת. 

בשנים 2016–2017 היה גינת נשיא החברה הגאולוגית הישראלית ובמסגרת זו הוביל כנסים מדעיים ברחבי הנגב ומחקרים משותפים עם הקהילה המדעית בירדן.

בחירות לראשות המועצה ב־2024 הוכרז כמנצח ללא בחירות לאחר שהיה מועמד יחיד.

==משפחה==
חנן נשוי לנילי, ולהם חמישה ילדים.

== קישורים חיצוניים ==

* [https://www.eilot.org.il/ אתר המועצה האזורית חבל אילות]
* 
* [https://www.youtube.com/watch?v=16_9fJ10qzw אודות ד"ר חנן גינת] - סרטון של יק"א ישראל
* [http://www.adssc.org/reserchers/דר-חנן-גינת אודות ד"ר חנן גינת], באתר מרכז מדע ים המלח והערבה
* חנן גינת, [http://portal.macam.ac.il/ArticlePage.aspx?id=11273 ביקור ראשון בעולם המחקר], בפורטל מס"ע, 14 במרץ 2014
* 
* [https://www.hayadan.org.il/internet-fossil-guide-2501165 הושק אתר האינטרנט הראשון בארץ ובעולם לזיהוי מאובנים], באתר הידען, 25 בינואר 2016
* [https://www.youtube.com/watch?v=e34AIbP5iWY כנס אילת-אילות הבינלאומי השביעי לאנרגיה מתחדשת ונקיה], באתר יוטיוב, 22 בדצמבר 2016
* [http://israel.agrisupportonline.com/news/csv/csvread.pl?show=5343&mytemplate=tp2 שרידי מאובן של זוחל ימי מלפני 85 מיליון שנה התגלו בערבה], בפורטל הישראלי לחקלאות טבע וסביבה, 10 בפברואר 2015
* [http://kanisrael.co.il/20281/ משרד המדע, הטכנולוגיה והחלל, הציג: פיל פילון רק בן 18 מיליון שנה שנמצא בערבה], באתר כאן נעים, 1 במאי 2014
* 

== הערות שוליים ==

קטגוריה:גאולוגים ישראלים
קטגוריה:חברי גרעיני נח"ל
קטגוריה:מועצה אזורית חבל אילות
קטגוריה:מנהלי בתי ספר ישראלים
קטגוריה:ראשי המועצה האזורית חבל אילות
קטגוריה:בעלי תואר דוקטור מהאוניברסיטה העברית בירושלים
קטגוריה:נשיאי החברה הגיאולוגית הישראלית
קטגוריה:ישראלים שנולדו ב-1957